Rumex britannica, spec. nov.

5. Rumex floribus hermaphroditis: valvulis integerrimis: omnibus graniferis, foliis lanceolatis: vaginis obsoletis. Mat. med. 17.

Rumex aquatica, calycis foliolis omnibus aequalibus, radice exterius nigra vel flava. Cold. noveb. 83.

Lapathum foliis longis latis vix acuminatis costis caulibusque rubentibus, radice intus crocea. Gron. virg. 39.

Habitat in Virginia. ♃

In praecedenti stipula cylindrica membranacea fere ad dimidium vaginans internodium, in hac vero non item, sed ut in Europaeis. Pedicelli in priori crassiores in hac capillares; prior magis spicata; haec magis paniculata. Plantam Gron. in Fl. virginica habui a Cl. Anthore, quae non rubra erat caule aut costis.